text: Kræver 33 millioner af konkursbo
  08 maj 2013 kl. 10.41
  JyskeVestkysten oplyser i dag, at den tidligere direktør for Tønder Bank gør krav på både løn og pension, men det bliver afvist af boets kurator.
  Der står 9.300 tidligere aktionærer og investorer i kø for at få penge ud af boet efter den krakkede bank, og nu har tidligere direktør Mogens Mortensen også stillet sig op i køen. Han kræver knap 33 millioner kroner, oplyser JyskeVestkysten, men kurator Boris Frederiksen vil ikke efterkomme dette krav.
  
  Ingen kommentarer
  Ifølge JyskeVestkysten vil den tidligere direktør have 6,9 millioner kroner for løn over to år siden fratrædelsen i november i fjor. Et krav på 26 millioner kroner skyldes pensionsaftaler og andre aftaler med den gamle bank.
  JyskeVestkystens medarbejder Rasmus Just har ringet til den tidligere direktør, men han har ingen kommentarer.
  Kurator Boris Frederiksen oplyser, at boet ikke er færdig med at forhandle med den tidligere direktør, fordi der er en uenighed om hans kontrakt.
  